曉登嚴陵釣臺和安止所留詩
作者：陳淵
朝代：宋

paragraphs: 溪山有底好，適契貧士欲。
敢論生不侯，但喜夢非僕。
千秋釣臺水，不濯市朝足。
而我獨何人，得寓塵埃目。
擕笻縱朝步，初日穿林麓。
西風扶兩腋，一舉千里鵠。
東窺夫差國，繁華混真俗。
濁流駕頽波，一往不可復。
之子居其間，嗜古追前躅。
爲寄無絃琴，一和郢中曲。